**KLAIPĖDOS MIESTO SAVIVALDYBĖS TARYBA**

 **peticijų komisijos POSĖDŽIO PROTOKOLAS**

  Nr.

 Klaipėda

Posėdžio data: 2022-05-19.

Posėdžio pradžia: 13.00 val. (nuotoliniu būdu).

Posėdžio pirmininkas – Kazys Bagdonas.

Posėdžio sekretorė – Aldutė Meniakina.

Posėdyje dalyvauja komisijos nariai: Asta Digrienė, Elida Mantulova, Arūnas Andziulis, Lina Skrupskelienė. Nedalyvauja - Inga Patapaitė.

Savivaldybės administracijos vyr. patarėja Inga Kubilienė.

Darbotvarkė.

Dėl kreipimosi „Klaipėdoje Skulptūrų parke virš 500 medžių iškirtimui NE“ pripažinimo peticija. Pranešėjas K. Bagdonas.

SVARSTYTA. Kreipimosi „Klaipėdoje Skulptūrų parke virš 500 medžių iškirtimui NE“ (toliau – Kreipimasis) pripažinimas peticija.

K. Bagdonas informuoja, kad yra gautas Kreipimasis „Klaipėdoje Skulptūrų parke virš 500 medžių iškirtimui NE“ ir prašo Savivaldybės administracijos vyr. patarėjos I. Kubilienės trumpai pristatyti techninį darbo projektą bei prašo komisijos narių išsakyti savo nuomones dėl šio Kreipimosi pripažinimo peticija.

A. Digrienė primena kokie Lietuvos Respublikos peticijų įstatymo keliami reikalavimai kreipimuisi pripažinti ar nepripažinti peticija. Sako, kad pateiktas Kreipimasis iš dalies atitinka peticijai keliamus formos reikalavimus (yra trūkumų dėl pareiškėjų duomenų), tačiau vertinant turinį esminis peticijos požymis yra tas, kad keliamiems reikalavimams tenkinti reikia priimti naują, pakeisti, papildyti ar pripažinti netekusiu galios galiojantį teisės aktą, o šie reikalavimai yra svarbūs ne tik pareiškėjui, bet ir visuomenei, savivaldybei ar valstybei. Šiuo atveju pareiškėjai nenurodo ir nėra aišku kokį teisės aktą norima keisti, priimti ar pripažinti netekusiu galios.

I. Kubilienė pristato techninio projekto dalį ir pateikia išsamią informaciją apie Skulptūrų parke planuojamus iškirsti medžius. Pažymi, kad yra padaryta visų medžių inventorizacija ir nustatytas medžių amžius, o pagal inventorizaciją atlikta ir želdinių ekspertizė. Teigia, kad R. Nekrošienė, kruopščiai atlikusi ekspertizę nustatė, jog tikslinga kirsti 400 medžių. Atsižvelgdama į ekspertės R. Nekrošienės nuomonę, dėl likusių medžių nuspręs Želdinių komisija.

I. Kubilienė pabrėžia, kad prieš priimant sprendimą, visa medžiaga bus viešinama.

K. Bagdonas mano, jog visą informaciją susijusią su medžių kirtimu ir patvirtinus sprendimą, reikia teikti informuojant visuomenę, Tarybos narius, projektuotoją, želdynų ekspertą bei peticijos teikėją.

I. Kubilienė pažada padaryti trumpą aprašymą ir paviešinti per visas galimas informacines priemones.

E. Mantulova sako, kad ši tema labai jautri, tačiau mano, jog išgirdus ekspertų nuomonę, reikėtų ja vadovautis. Siūlo visiems kartu rasti bendrą sutarimą bei vieningą nuomonę ir sako, kad šiandien šio Kreipimosi pripažinti peticija negalima dėl jo neatitikimo įstatymo peticijai keliamiems reikalavimams.

L. Skrupskelienė pastebi, kad Kreipimesi nėra išdėstyti aiškūs reikalavimai, todėl mano, kad reikėtų gyventojams padėti ir pateikti informaciją, kaip tinkamai pateikti peticiją.

A. Andziulis sako, kad pritaria išsakytoms nuomonėms.

K. Bagdonas, išklausęs išsakytų nuomonių, siūlo Kreipimosi nepripažinti peticija ir perduoti Savivaldybės administracijai išnagrinėti teisės aktų nustatyta tvarka bei nagrinėjant Želdinių komisijoje dalyvauti būtų pakviesti visi Tarybos nariai ir Kreipimosi teikėja.

Komisijos nariai pritaria siūlymui bendru sutarimu.

NUTARTA:

1. Kreipimosi nepripažinti peticija.

2. Perduoti Savivaldybės administracijai Kreipimąsi išnagrinėti teisės aktų nustatyta tvarka; klausimą nagrinėjant Želdinių komisijoje pakviesti dalyvauti visus Tarybos narius ir Kreipimosi teikėją.

Posėdžio pabaiga: 13.40 val.

Posėdžio pirmininkas Kazys Bagdonas

Posėdžio sekretorė Aldutė Meniakina